**ТЭТГЭВРИЙН ДООД ХЭМЖЭЭГ НЭМЭГДҮҮЛЭХ ТУХАЙ**

**ХУУЛИЙН ТӨСЛИЙН ТАНИЛЦУУЛГА**

Сүүлийн жилүүдэд өргөн хэрэглээний бараа, үйлчилгээний үнэ нэмэгдсээр байна. Шатахууны үнэ ч хэд хэдэн удаа нэмэгдэж Засгийн газраас үнэ чөлөөлөх шийдвэр гарсан. 2021 оны арванхоёрдугаар сарын эцсийн байдлаар улсын хэмжээнд инфляцын түвшин 13.4 хувь, Улаанбаатар хотод 14.8 хувьд хүрчээ. Энэ нь Монголбанкны зорилтот түвшнээс хоёр дахин давсан үзүүлэлт юм. Гадаад валютын ханш, инфляц, өргөн хэрэглээний бараа, үйлчилгээний үнийн өсөлтийн хохирогчид нь бага орлоготой иргэд, тэр дундаа тэтгэврийн орлогоор амьдарч буй ахмад настнууд юм. Иргэд насаараа хөдөлмөрлөж, өндөр шимтгэл төллөө гээд гавъяаны амралтаа авахдаа цалингийнхаа талд ч хүрэхгүй тэтгэвэр авч байна. Бусад орны өндөр настнууд тэтгэврийн орлогоороо гадаад орнуудаар аялж байхад монголчуудын тэтгэвэр сарынхаа хүнсийг авахад ч хүрэлцэхгүй байгаа нь бодит үнэн. Өнөөдөр дундаж цалин нэг сая төгрөг давсан байхад нийт тэтгэвэр авч буй иргэдийн 80 хувь нь 300 мянга хүртэлх төгрөгийн тэтгэвэртэй байна. Тухайлбал, 2016 онд 300 мянган төгрөгний тэтгэвэр авч байсан ахмад настны орлогыг валютад шилжүүлж үзвэл 150 орчим ам.доллар байсан бол өнөөдрийн байдлаар ханш, инфляц, үнийн өсөлт зэргийг тооцвол 90 хүрэхгүй ам.долларын тэтгэвэр авч байгаа юм. Дэлхийн банкны судалгаагаар өдрийн орлого нь 1.9 доллар байвал нэн ядуу, 1.9-3.2 байвал дунд зэргийн ядуу, 3.2-5.5 бол эдийн засгийн эмзэг байдалд байгаа, 5.5-15 долларын орлоготой бол эдийн засгийн дундаж түвшин, 15 доллароос дээш хэрэглээтэй бол баталгаат түвшин гэж тооцсон байдаг. Энэ тооцооллоор бол манайд тэтгэврийн хамгийн бага хэмжээний орлоготой иргэд нэн ядуу ангилалд багтаж байна. Насаараа зүтгэсэн тэдний өчүүхэн хэмжээний тэтгэврийн орлогыг төр үнэгүйдлээс хамгаалах үүрэгтэй. Хөгжиж буй зарим улсын туршлагаас харахад тэтгэврийн хамгийн бага хэмжээтэй орлогыг индексжүүлэх замаар энэ асуудлыг шийдэж иржээ.

Эх орныхоо хөгжил дэвшил, бүтээн байгуулалтад хувь нэмрээ оруулсан ахмадуудын маань тэтгэвэр амьдралд нь огт хүрэлцэхгүй байна. Өнөө үед ахмад настны нийгмийн хамгааллыг сайжруулах, нийгмийн даатгалд төлсөн шимтгэлээ үнэгүйдүүлэх бус харин хуримтлалын зарчмаар өсгөж тэтгэвэртээ гарахад эргүүлэн авах иргэдийн хүсэл сонирхлыг дэмжих, нийгмийн даатгалын хуримтлалыг эдийн засгийн оновчтой бодлогоор дэмжих, нийгмийн шударга хуваарилалтыг баталгаажуулах зорилгоор тэтгэврийн доод хэмжээг индексжүүлэх шаардлага зүй ёсоор тавигдаж байна. Монгол Улсад үйлчилж байгаа нийгмийн хамгааллын бодлого шинэчлэн өөрчлөгдсөөр байгаа хэдий боловч зорилтот бүлгийн иргэдийн амьдралын наад захын хэрэгцээ хангагдахгүй байна.

Төрөөс тэтгэврийн шинэчлэлийн талаар 2015-2030 онд баримтлах үндсэн чиглэлд “2.1.1.Монгол Улсын ахмад настан бүр орлогын наад захын баталгаат тэтгэврээр хангагдах;”, “3.2.16.тэтгэврийн хэмжээг жил бүрийн үнийн өсөлт болон дундаж цалин хөлсний өсөлттэй уялдуулан нэмэгдүүлж, шаардагдах хөрөнгийг төсөвт тусгаж байх;” гэж, мөн Монгол Улсын Засгийн газрын 2016-2020 онд хэрэгжүүлэх үйл ажиллагааны хөтөлбөрийн “3.23.Тэтгэвэр, тэтгэмж, цалинг үе шаттай нэмэгдүүлнэ.”, “3.3.24.Тэтгэврийн зөрүүг ойртуулах, зээлийн хүүг бууруулах бодлого баримтална” гэж тус тус заасан. Иймд нийгмийн хамгааллын бодлого тухайн зорилтот бүлэгтээ үр өгөөжтэй, хүртээмжтэй байх, цаашлаад дэлхий жишигт нийцүүлэн шинэчлэх асуудлыг Улсын Их Хурал батлан гаргах зайлшгүй шаардлагатай байна.

Хуулийн төсөл батлагдсанаар тэтгэвэр авагч иргэдийн амьжиргаа, амьдралын чанар сайжирч, тэтгэврээ олон сар, жилээр барьцаалж зээл авах нөхцөл буурна.

Тэтгэврийн доод хэмжээг индексжүүлэхтэй холбогдон гарах зардлыг улсын төсвөөс санхүүжүүлнэ. Хуулийн төсөл Үндсэн хууль болон бусад хуульд нийцэж байгаа бөгөөд хуулийн төсөлтэй холбогдуулан бусад хуульд нэмэлт, өөрчлөлт орохгүй, дагалдан хууль батлахгүй.

ХУУЛЬ САНААЧЛАГЧИД